O‘zbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligi faoliyatini tashkil etish to‘g‘risida

O‘zbekiston Respublikasi Prezidentining 2019-yil 2-fevraldagi “Axborot sohasi va ommaviy kommunikatsiyalarni yanada rivojlantirishga oid qo‘shimcha chora-tadbirlar to‘g‘risida”gi PF-5653-son Farmoniga muvofiq:
 1. Quyidagilar:
 O‘zbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligining tashkiliy tuzilmasi 1-ilovaga muvofiq;
 O‘zbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligi markaziy apparatining tuzilmasi 2-ilovaga muvofiq;
 Qoraqalpog‘iston Respublikasi, viloyatlar va Toshkent shahar axborot va ommaviy kommunikatsiyalar boshqarmalarining namunaviy tuzilmasi 3-ilovaga muvofiq;
 O‘zbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligi to‘g‘risidagi nizom 4-ilovaga muvofiq;
 2019-2020-yillarda O‘zbekiston Respublikasi axborot sohasi va ommaviy kommunikatsiyalarni yanada rivojlantirish dasturi 5-ilovaga muvofiq;
 “Ko‘zi ojizlar bosmaxonasi” korxonasining matbaa uskunalarini modernizatsiya qilish, binolari va ishlab chiqarish xonalarini ta’mirlash, moddiy-texnik bazasini mustahkamlashga qaratilgan “Ko‘ngil ko‘zi” loyihasini amalga oshirish bo‘yicha “Yo‘l xaritasi” 6-ilovaga muvofiq tasdiqlansin.
 2. O‘zbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligi (keyingi o‘rinlarda — Agentlik) tizimi boshqaruv xodimlarining cheklangan soni O‘zbekiston Respublikasi Davlat budjeti mablag‘lari hisobidan moliyalashtiriladigan 146 nafar, jumladan markaziy apparati — 86 nafar va hududiy bo‘linmalarda — 60 nafar miqdorida belgilansin.
 3. Agentlik direktoriga:
 zarur hollarda, boshqaruv xodimlarining belgilangan shtatlar soni va mehnatga haq to‘lash fondi doirasida Agentlik va uning bo‘linmalari tashkiliy-shtat tuzilmalariga o‘zgartirishlar kiritish;
 Agentlikning hududiy bo‘linmalari to‘g‘risidagi nizomlarni, shuningdek idoraviy bo‘ysunuvidagi tashkilotlarning nizomlari va tuzilmalarini tasdiqlash;
 Agentlikka yuklangan vazifalarni bajarish doirasida davlat organlari, xo‘jalik boshqaruvi organlari, davlat korxonalari va tashkilotlari (keyingi o‘rinlarda — davlat organlari va boshqa tashkilotlar), nodavlat notijorat tashkilotlari, ilmiy-ta’lim muassasalari, yetakchi xalqaro tashkilotlar va xorijiy kompaniyalarning yuqori malakali xodimlarini, shu jumladan xorijiy mutaxassislarni maslahatchilar sifatida shartnoma asosida jalb etish;
 Jamg‘arma mablag‘lari hisobidan xodimlarga asosiy egallab turgan lavozimlari bo‘yicha lavozim maoshlariga, qonun hujjatlarida nazarda tutilgan boshqa to‘lovlardan qat’i nazar, har oylik ish haqi fondining 300 foizidan oshmagan miqdorda ustama va boshqa rag‘batlantiruvchi to‘lovlarni belgilash huquqi berilsin.
 4. Belgilansinki:
 Agentlik O‘zbekiston Respublikasining axborot sohasidagi yagona davlat siyosatini ishlab chiquvchi va amalga oshiruvchi hamda ommaviy axborot vositalari, matbuot, noshirlik-matbaa va axborot-kutubxona faoliyatini rivojlantirishni qo‘llab-quvvatlash bo‘yicha vakolatli organ hisoblanadi;
 Agentlikka O‘zbekiston Respublikasi Prezidenti tomonidan lavozimiga tayinlanadigan va lavozimidan ozod etiladigan direktor rahbarlik qiladi;
 Agentlik direktori O‘zbekiston Respublikasi Prezidenti bilan kelishilgan holda O‘zbekiston Respublikasi Prezidenti Administratsiyasi rahbari tomonidan lavozimga tayinlanadigan va lavozimdan ozod etiladigan uch nafar o‘rinbosarlar, shu jumladan bir nafar birinchi o‘rinbosarga ega bo‘ladi;
 O‘zbekiston Respublikasi Prezidenti Administratsiyasi rahbari Agentlik direktori maslahatchisi qo‘shimcha shtat birliklarini Agentlik xodimlarining belgilangan umumiy shtatlari soni doirasida kiritish, uning vazifalarini belgilash, shuningdek, uni lavozimga tayinlash va lavozimdan ozod etish huquqiga ega; 
 Agentlik direktori maqomi, mehnatga haq to‘lash, moddiy rag‘batlantirish, tibbiy va transport xizmati ko‘rsatish sharoitlariga ko‘ra O‘zbekiston Respublikasi Prezidenti maslahatchisining birinchi o‘rinbosariga, uning o‘rinbosarlari esa O‘zbekiston Respublikasi Prezidenti maslahatchisining o‘rinbosarlariga tenglashtiriladi;
 Agentlikning o‘z vakolatlari doirasida qabul qilgan qarorlari axborot sohasida faoliyatni amalga oshiruvchi barcha davlat va xo‘jalik boshqaruvi organlari, mahalliy ijro etuvchi hokimiyat organlari, boshqa tashkilot va idoralar, xo‘jalik yurituvchi subyektlar tomonidan bajarilishi majburiy hisoblanadi.
 5. Agentlik, O‘zbekiston Respublikasi Tashqi ishlar vazirligi, Investitsiyalar va tashqi savdo vazirligi, Savdo-sanoat palatasining 7-ilovaga muvofiq tarkibda PR-markaz funksiyalarini amalga oshirish bo‘yicha Idoralararo ishchi guruhini tuzish to‘g‘risidagi taklifiga rozilik berilsin.
 Quyidagilar Idoralararo ishchi guruhining asosiy vazifalari etib belgilansin:
 Agentlik tomonidan PR-faoliyatni tashkil etishning ustuvor vazifa va yo‘nalishlarini, konseptual asoslarini ishlab chiqish, ushbu sohada samarali idoralararo muvofiqlashtirishni yo‘lga qo‘yish;
 iqtisodiyotning turli tarmoqlarida investitsiyaga ehtiyoj va salohiyatli loyihalar to‘g‘risidagi ma’lumotlarni to‘plash, xorijiy investitsiyalarni jalb etish jarayonlarini va biznes-forumlar tashkil etishni PR jihatidan qo‘llab-quvvatlash uchun doimiy asosda axborot materiallarini tayyorlash;
 mamlakatimiz investitsiya salohiyati to‘g‘risidagi axborotni to‘plash va tahlil qilish, istiqbolli investitsiya takliflari ro‘yxatini, xorijiy investorlar uchun zarur taqdimot materiallarini tayyorlash uchun ma’lumotlarni shakllantirish bo‘yicha tadbirkorlik subyektlari, davlat organlari va boshqa tashkilotlar bilan o‘zaro hamkorlik qilish;
 jahon axborot makonida O‘zbekistonning ijobiy imijini shakllantirish va ilgari surish, mamlakatning investitsiya muhiti va turistik salohiyatini targ‘ib etish bilan bog‘liq masalalarni ko‘rib chiqish.
 6. Belgilansinki:
 Agentlik va uning hududiy bo‘linmalari faoliyatini moliyalashtirish O‘zbekiston Respublikasi Davlat budjeti, Jamg‘arma mablag‘lari va qonun hujjatlari bilan taqiqlanmagan boshqa mablag‘lar hisobidan amalga oshiriladi;
 Agentlik va uning hududiy bo‘linmalari tegishli ravishda O‘zbekiston matbuot va axborot agentligi, Qoraqalpog‘iston matbuot va axborot agentligi, viloyatlar va Toshkent shahar matbuot va axborot boshqarmalarining shartnomalari va majburiyatlari bo‘yicha huquqiy vorisi hisoblanadi;
 O‘zbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligining Ommaviy kommunikatsiyalar masalalari bo‘yicha markazi O‘zbekiston matbuot va axborot agentligining Ommaviy kommunikatsiyalar sohasida monitoring markazining shartnomalari va majburiyatlari bo‘yicha huquqiy vorisi hisoblanadi;
 Agentlik faoliyati sohasiga kiruvchi masalalar bo‘yicha normativ-huquqiy hujjatlar loyihalari majburiy tartibda u bilan kelishilishi shart;
 Agentlik davlat organlari va boshqa tashkilotlar tomonidan tayyorlanadigan va keyinchalik teleradiokanallarda, jumladan nodavlat teleradiokanallarda translatsiya qilishga mo‘ljallangan ijtimoiy rolik va e’lonlarni tayyorlash bo‘yicha ishlarni muvofiqlashtiradi.
 7. Xalq ta’limi vazirligi Moliya vazirligi bilan birgalikda har yili noshirlik-matbaa korxonalariga O‘zbekiston Respublikasida ishlab chiqarilmaydigan zarur xomashyo va sarf materiallari zaxirasini shakllantirish hamda nashrga tayyorgarlik ko‘rish maqsadida umumiy o‘rta ta’lim muassasalari uchun tegishli yangi o‘quv yiliga darslik va o‘quv-metodik qo‘llanmalarni nashr (qayta nashr) etish bo‘yicha tuzilgan shartnomalarning umumiy summasidan, istisno tariqasida, 50 foiz miqdorida avans mablag‘larini ajratsin.
 8. Davlat organlari va boshqa tashkilotlar rahbarlariga idoraviy bo‘ysunuvidagi matbuot xizmatlari (jamoatchilik bilan ishlash bo‘linmalari)ning sifatli faoliyat yuritishi, ular oldiga qo‘yilgan vazifalarning samarali bajarilishi, shuningdek ularni malakali mutaxassislar bilan to‘ldirilishi yuzasidan shaxsiy javobgarlik yuklansin.
 9. O‘zbekiston Respublikasi Investitsiyalar va tashqi savdo vazirligi Agentlik bilan birgalikda 2019-yilda zamonaviy ixtisoslashgan kitob do‘konlari, noshirlik-matbaa korxonalarini modernizatsiya qilish va moddiy-texnik bazasini mustahkamlash, ularning aylanma mablag‘larini to‘ldirish, yangi kitob do‘konlarini qurish, shuningdek darsliklar va boshqa bosma mahsulotlar ishlab chiqarish uchun xalqaro moliyaviy institutlar va xorijiy hukumat moliyaviy tashkilotlarning kredit liniyalari hisobidan mablag‘larning jalb etilishini ta’minlasin.
 12. Agentlik O‘zbekiston Respublikasi Davlat aktivlarini boshqarish agentligi bilan birgalikda 2019-yil 1-iyunga qadar Agentlik tizimidagi obyektlar va mol-mulkni to‘liq xatlovdan o‘tkazsin va Agentlikning idoraviy bo‘ysunuvidagi korxonalarini xususiylashtirish, ushbu sohada davlat-xususiy sheriklikni joriy etish va investitsiya loyihalarini amalga oshirishni nazarda tutadigan Respublika noshirlik-matbaa tarmog‘ini rivojlantirish kompleks dasturini tasdiqlasin.
 13. Milliy kitob va bosma mahsulotlarni sotish bo‘yicha ko‘chma kitob pavilonlari ko‘chma savdo obyektlari hisoblanadi.
 Ko‘chma savdo joyi (xususiy mulkdorlarga tegishli joylardan tashqari) ko‘chma savdo obyektlarining joylashish sxemalari bo‘yicha “K — SAVDO” avtomatlashtirilgan axborot tizimi orqali elektron onlayn-auksionda sotiladi.
 14. O‘zbekiston Respublikasi Vazirlar Mahkamasi bir oy muddatda:
 davlat organlari va boshqa tashkilotlarda, jumladan harbiy qismlarda idoraviy kutubxonalar faoliyat yuritishi hamda ularning fondi Agentlik takliflari asosida har yili yangilanib borilishini nazarda tutadigan hukumat qarori loyihasini ishlab chiqsin va qabul qilsin;
 bosma mahsulotlar hamda davriy bosma nashrlarning majburiy bepul nusxalarini oluvchi tashkilotlar ro‘yxatini qisqartirishni hisobga olgan holda ularni tarqatish tartibini qayta ko‘rib chiqsin.
 15. O‘zbekiston Respublikasi Oliy va o‘rta maxsus ta’lim vazirligi Agentlik takliflari asosida respublika o‘rta maxsus va oliy ta’lim muassasalari kutubxonalarini to‘ldirish uchun badiiy adabiyotlar ro‘yxatini shakllantirsin va har yili ushbu adabiyotlarni xarid qilish uchun zarur mablag‘larni ajratsin. 
 16. O‘zbekiston Respublikasi Axborot texnologiyalari va kommunikatsiyalarini rivojlantirish vazirligi bir oy muddatda Agentlikni aloqa, shu jumladan hukumat aloqasi vositalari bilan, shuningdek keng polosali Internet tarmog‘iga ulanishini ta’minlasin.
 17. Agentlik Toshkent shahar, Shayxontohur tumani, Navoiy ko‘chasi, 30-uy manzili bo‘yicha beg‘araz foydalanish huquqi asosida joylashtirilsin.
 18. Agentlikka O‘zbekiston Respublikasi Davlat budjeti mablag‘lari hisobidan 6 ta, shu jumladan 4 ta shaxsiy biriktirilgan va 2 ta navbatchi xizmat yengil avtomobillari sotib olish va saqlash uchun limit belgilansin.
 19. O‘zbekiston Respublikasi Prezidentining 2018-yil 27-sentabrdagi PQ-3953-son qarori bilan tasdiqlangan Davlat buyurtmachilari tomonidan to‘g‘ridan to‘g‘ri shartnomalar bo‘yicha xarid qilinadigan tovarlar (ishlar, xizmatlar) ro‘yxati quyidagi mazmunda 30-band bilan to‘ldirilsin:
 “30. Ta’lim muassasalari uchun darsliklar va o‘quv-metodik jamlamalarni nashr etish (qayta nashr etish) uchun mo‘ljallangan qog‘oz va boshqa sarflash materiallari”.
 20. Agentlik Adliya vazirligi va boshqa manfaatdor idoralar bilan birgalikda bir oy muddatda:
 qonun hujjatlariga mazkur qarordan kelib chiqadigan o‘zgartirish va qo‘shimchalar to‘g‘risida O‘zbekiston Respublikasi Vazirlar Mahkamasiga takliflar kiritsin;
 o‘zlari qabul qilgan normativ-huquqiy hujjatlarni mazkur qarorga muvofiqlashtirsin.
 21. Mazkur qarorning ijrosini nazorat qilish O‘zbekiston Respublikasining Bosh vaziri A.N. Aripov, O‘zbekiston Respublikasi Prezidenti Administratsiyasi rahbari Z.Sh. Nizomiddinov va O‘zbekiston Respublikasi Prezidenti maslahatchisining o‘rinbosari F.Sh. Mahmudov zimmasiga yuklansin.
 1. Ushbu Nizom O‘zbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligining (keyingi o‘rinlarda — Agentlik) maqomi, vazifalari, funksiyalari, vakolatlari va faoliyatining tashkiliy asoslarini, shuningdek rahbarlarining funksional majburiyatlari va javobgarligini belgilaydi.
 2. Agentlik O‘zbekiston Respublikasining axborot sohasidagi yagona davlat siyosatini ishlab chiqish va amalga oshirish hamda ommaviy axborot vositalari, matbuot, noshirlik-matbaa va axborot-kutubxona faoliyatini rivojlantirishni qo‘llab-quvvatlash bo‘yicha vakolatli davlat organi hisoblanadi.
 3. Agentlik o‘z faoliyatida O‘zbekiston Respublikasi Konstitutsiyasi, qonunlari, O‘zbekiston Respublikasi Oliy Majlisi palatalarining qarorlari, O‘zbekiston Respublikasi Prezidentining farmonlari, qarorlari va farmoyishlari, O‘zbekiston Respublikasi Prezidenti Administratsiyasi rahbari va O‘zbekiston Respublikasi Vazirlar Mahkamasining hujjatlari, ushbu Nizom va boshqa qonun hujjatlariga amal qiladi.
 4. Agentlikning o‘z vakolatlari doirasida qabul qilgan qarorlari axborot sohasida faoliyat olib boruvchi barcha davlat va xo‘jalik boshqaruvi organlari, mahalliy ijro etuvchi hokimiyat organlari, boshqa tashkilotlar va idoralar, xo‘jalik subyektlari (keyingi o‘rinlarda — davlat organlari va boshqa tashkilotlar) tomonidan bajarilishi majburiy hisoblanadi.
 5. Agentlik yuridik shaxs hisoblanadi, O‘zbekiston Respublikasi Davlat gerbi tasviri va o‘z nomi tushirilgan muhrga ega.
 6. Agentlikning rasmiy nomi:
 a) davlat tilida:
 to‘liq — O‘zbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligi, qisqacha — Axborot va ommaviy kommunikatsiyalar agentligi;
 b) rus tilida:
 to‘liq — Agentstvo informatsii i massovix kommunikatsiy pri Administratsii Prezidenta Respubliki Uzbekistan, qisqacha — Agentstvo informatsii i massovix kommunikatsiy;
 v) ingliz tilida:
 to‘liq — Agency of Information and Mass Communications under the Administration of the President of the Republic of Uzbekistan, qisqacha — Agency of Information and Mass Communications.
 7. Agentlik Toshkent shahri, Alisher Navoiy ko‘chasi, 30-uy manziliga joylashtiriladi.
 8. Agentlik tizimiga quyidagilar kiradi:
 Agentlikning markaziy apparati;
 Qoraqalpog‘iston Respublikasi, viloyatlar va Toshkent shahar axborot va ommaviy kommunikatsiyalar boshqarmalari (keyingi o‘rinlarda — hududiy boshqarmalar);
 “O`zbekiston” nashriyot-matbaa ijodiy uyi;
 G‘afur G‘ulom nomidagi nashriyot-matbaa ijodiy uyi;
 “O`qituvchi” matbaa uyi;
 Cho‘lpon nomidagi nashriyot-matbaa ijodiy uyi;
 “O‘zbekiston milliy ensiklopediyasi” davlat ilmiy nashriyoti;
 “Ko‘zi ojizlar bosmaxonasi” davlat korxonasi;
 Qoraqalpog‘iston Respublikasi va viloyatlardagi hududiy nashriyotlar;
 “O‘qituvchi” ilmiy-metodik nashriyot markazi;
 Alisher Navoiy nomidagi O‘zbekiston Milliy kutubxonasi;
 Ommaviy kommunikatsiyalar masalalari bo‘yicha markaz;
 Noshirlik-matbaa faoliyati sohasida mutaxassislar tayyorlash kasb-hunar kolleji;
 “O‘zdavkitobsavdota’minoti” MChJ kitob mahsulotlarini tarqatish korxonasi;
 “Ma’muriy binolardan foydalanish boshqarmasi” davlat korxonasi.
 9. Hududiy boshqarmalar Agentlikka hisob beradilar.
 10. “O‘qituvchi” ilmiy-metodik nashriyot markazi, Alisher Navoiy nomidagi O‘zbekiston Milliy kutubxonasi va Ommaviy kommunikatsiyalar masalalari bo‘yicha markaz Agentlik direktoriga bo‘ysunadi.
 11. Agentlikning asosiy vazifalariga quyidagilar kiradi:
 fuqarolarning so‘z va axborot erkinligiga doir konstitutsiyaviy huquqlarining ro‘yobga chiqishini ta’minlash, mamlakatni ijtimoiy-siyosiy va sotsial-iqtisodiy rivojlantirishda ommaviy axborot vositalarining rolini kuchaytirish, media-bozorda ular uchun teng sharoitlar yaratish, shuningdek, jurnalistlar huquqlarini himoya qilish;
 ommaviy axborot vositalari, matbuot, noshirlik-matbaa va axborot-kutubxona faoliyatining rivojlanishini davlat tomonidan qo‘llab-quvvatlash chora-tadbirlarini ishlab chiqish va ta’minlash, shuningdek, investitsiyalar jalb etish va davlat-xususiy sheriklik shartlari asosida loyihalarni amalga oshirish uchun qulay shart-sharoitlarni shakllantirish;
 axborot sohasidagi qonun hujjatlarini qo‘llash amaliyotini umumlashtirish, ommaviy axborot vositalari, matbuot, noshirlik-matbaa va axborot-kutubxona faoliyatining rivojlanishini davlat tomonidan qo‘llab-quvvatlash sohasidagi normativ-huquqiy hujjatlar loyihalarini ilgari surish va ishlab chiqish;
 davlat organlari va boshqa tashkilotlarga ular faoliyatining ochiqligini ta’minlashda, davlat xizmatchilariga ommaviy axborot vositalari bilan ochiq, ommaviy o‘zaro hamkorlik qilish madaniyatini singdirishda, shu jumladan, ularning matbuot xizmatlari (jamoatchilik bilan ishlash bo‘yicha bo‘linmalari) faoliyatini muvofiqlashtirish va uslubiy jihatdan ta’minlash orqali ko‘maklashish;
 mamlakatimizda amalga oshirilayotgan keng miqyosli islohotlarni, investitsiyalar kiritish va ishbilarmonlik muhitini yaxshilash uchun yaratilgan qulay sharoitlarni, avvalo xorijiy ishbilarmon doiralar, tadbirkorlar, salohiyatli investorlar, davlat va jamoat arboblari orasida targ‘ib etish va keng xabardor qilish masalalarida davlat organlari va boshqa tashkilotlar, shuningdek, O‘zbekiston Respublikasining xorijdagi diplomatik vakolatxonalari bilan o‘zaro hamkorlik qilish;
 tarmoq korxonalarining moddiy-texnik bazasini rivojlantirish va mustahkamlash, shuningdek, zamonaviy standartlashtirish va sertifikatlashtirish tizimlari, innovatsion g‘oyalar va texnologiyalarni joriy etish bo‘yicha chora-tadbirlar ishlab chiqish va amalga oshirish;
 kitob nashr etish, elektron va audio kitoblar yaratish, kitob mutolaasi madaniyatini oshirish, xorijda o‘zbek adabiyotini ommalashtirish sohasida dasturiy chora-tadbirlarni ishlab chiqish va ularning amalga oshirilishini ta’minlash;
 jurnalistlar hamda ommaviy axborot vositalari, matbuot, noshirlik-matbaa va axborot-kutubxona korxonalari xodimlarini tayyorlash, qayta tayyorlash va malakasini oshirishga qaratilgan kompleks chora-tadbirlarni amalga oshirish, shuningdek, tarmoqning muhandislik-texnik mutaxassislarini tayyorlashda ko‘maklashish, ularning ijtimoiy va huquqiy himoyasini ta’minlash;
 respublika axborot xavfsizligini ta’minlashda ishtirok etish hamda axborot sohasidagi xatar va tahdidlarga qarshi o‘z vaqtida va munosib ravishda kurashish choralarini ko‘rish;
 Agentlik vakolatiga taalluqli masalalar bo‘yicha xalqaro hamkorlikni tashkil etish.
 12. Agentlik zimmasiga yuklangan vazifalarga muvofiq ravishda quyidagi funksiyalarni amalga oshiradi:
 1) fuqarolarning so‘z va axborot erkinligiga doir konstitutsiyaviy huquqlarining ro‘yobga chiqishini ta’minlash, mamlakatni ijtimoiy-siyosiy va sotsial-iqtisodiy rivojlantirishda ommaviy axborot vositalarining rolini kuchaytirish, media-bozorda ular uchun teng sharoitlar yaratish, shuningdek, jurnalistlar huquqlarini himoya qilish borasida:
 O‘zbekiston Respublikasi axborot sohasidagi yagona davlat siyosati asoslarini ishlab chiqadi, O‘zbekiston Respublikasi Prezidenti tomonidan ilgari surilgan tub ijtimoiy-siyosiy va sotsial-iqtisodiy islohotlarni hisobga olgan holda, uning o‘rta va uzoq muddatga mo‘ljallangan maqsadlarini, amalga oshirish bosqichlari, ustuvor yo‘nalishlari va shakllarini belgilaydi;
 axborot sohasidagi yagona davlat siyosatining ijrosini ta’minlaydi, davlat ommaviy axborot vositalarining ushbu yo‘nalishdagi faoliyatini muvofiqlashtiradi, mass-media va Agentlik o‘rtasida metodik hamkorlikni amalga oshiradi, O‘zbekiston Respublikasining mamlakatda va xorijda nufuzini oshirishga qaratilgan siyosatni ilgari surishga ko‘maklashadi;
 qonunchilikda belgilangan tartibda va vakolatlar doirasida ommaviy axborot vositalari tahririyatlarining professional faoliyat chegarasidagi mustaqilligi va erkinligini ta’minlash, sohani rivojlantirish va modernizatsiya qilishning strategik masalalarini hal etish, shuningdek, jamiyat va davlat hayotini demokratlashtirish, ochiq fuqarolik jamiyatini barpo etishda ommaviy axborot vositalarining rolini oshirishni qonunchilik bilan o‘rnatilgan tartib va chegarada amalga oshiradi;
 ommaviy axborot erkinligini noqonuniy cheklash, senzura, shuningdek ommaviy axborot vositalarida, global Internet kompyuter tarmog‘iga joylashtirilgan axborot resurslarida (ularning tarkibiy qismlarida) va bosma nashrlarda tarqatilishi taqiqlangan va (yoki) cheklangan axborotlarning tarqatilishiga yo‘l qo‘ymaslik yuzasidan qonunchilikda ko‘zda tutilgan choralarni ko‘radi;
 mulkchilik shaklidan qat’i nazar ommaviy axborot vositalari uchun rasmiy ma’lumotlarni olishda teng huquqlarni ta’minlaydi;
 axborot sohasida mavjud muammolarni muhokama qilish va tegishli qarorlarni ishlab chiqish uchun yetakchi bosma va elektron ommaviy axborot vositalarining ta’sischilari va tahririyatlari, ommabop veb-resurslar va blogerlar bilan o‘zaro manfaatli hamkorlikning barqaror mexanizmlarini yaratadi;
 davlat va nodavlat tele(radio)kanallar bilan hamkorlikda alohida ijtimoiy ahamiyatga molik loyihalarni ishlab chiqadi va ro‘yobga chiqaradi, ushbu yo‘nalishdagi bozor ishtirokchilari uchun teng sharoitlar yaratish bo‘yicha choralar ko‘radi;
 elektron ommaviy axborot vositalarining auditoriyasini o‘lchashni va bosma ommaviy axborot vositalarining adadini tahlil qilishni amalga oshiradi;
 xorijiy davlatlar va kompaniyalarning teleko‘rsatuvlari, radioeshittirishlarini O‘zbekiston Respublikasi hududida tarqatish imkoniyatlarini va maqsadga muvofiqligini belgilaydi, hukumatlararo bitimlar va xalqaro shartnomalar tuzish bo‘yicha takliflar kiritadi;
 ichki jarayonga media-menejmentning zamonaviy usullarini, AKT-yechimlarini, shuningdek, samarali marketing ishlanmalarini joriy etish yo‘li bilan davriy nashrlarning jozibadorligini oshirish, ularning moliyaviy holatini yaxshilash bo‘yicha kompleks choralarni ishlab chiqadi; 
 ommaviy axborot vositalari tahririyatlarining huquqlari, erkinliklari va manfaatlarini himoya qilish, jurnalistning maqomini oshirish, media jamoatchilikning o‘zini o‘zi boshqarishi mexanizmlarini ishlab chiqish, shuningdek, jurnalistning umume’tirof etilgan milliy guvohnomasini joriy etishda ko‘maklashadi;
 yuridik va jismoniy shaxslarni ommaviy axborot vositalari orqali noxolis, ishonchsiz va normativ-huquqiy hujjatlar bilan taqiqlangan axborotlar tarqatilishidan himoya qilishda ko‘maklashadi;
 ommaviy axborot vositalari mahsulotlarini tarqatish sohasida sog‘lom raqobatni rivojlantirish bo‘yicha takliflarni ishlab chiqadi;
 2) ommaviy axborot vositalari, matbuot, noshirlik-matbaa va axborot-kutubxona faoliyatining rivojini davlat tomonidan qo‘llab-quvvatlash choralarini ishlab chiqish va ta’minlash, shuningdek, investitsiyalarni jalb qilish va davlat-xususiy sheriklik shartlari asosidagi loyihalarni amalga oshirish uchun qulay sharoitlarni shakllantirish borasida:
 markaziy va hududiy davlat ommaviy axborot vositalari (matbuot, televideniye, radio, elektron-OAV, axborot agentliklari), nashriyot-matbaa va axborot-kutubxona tuzilmalarining holatini baholash hamda rivojlantirish va/yoki maqbullashtirish bo‘yicha kompleks harakatlar rejasini ishlab chiqish maqsadida ularning butun tarmoqlarini batafsil tahlil qiladi;
 ommaviy axborot vositalarini rivojlantirishga, noshirlik va matbaa faoliyati bilan shug‘ullanuvchi tashkilotlar va yakka tadbirkorlarni qo‘llab-quvvatlashga qaratilgan chora-tadbirlarni ishlab chiqadi va amalga oshiradi;
 davlat ommaviy axborot vositalarining xorijdagi muxbirlik punktlari, byuro va boshqa vakolatxonalarini tashkil etish, jurnalistlarni akkreditatsiyadan o‘tkazishda qonunchilikda belgilangan tartibda ko‘maklashadi;
 bosma va elektron ommaviy axborot vositalari sohasida ijtimoiy ahamiyatga ega loyihalarni ishlab chiqish va tarqatish, shu jumladan Internet tarmog‘ida ijtimoiy yoki ta’limiy ahamiyatga ega resurslar yaratish va ta’minlab turish bilan shug‘ullanuvchi tashkilotlarning davlat tomonidan qo‘llab-quvvatlanishini ta’minlaydi;
 idoraviy bo‘ysunuvidagi tashkilotlardagi matbaa uskunalarini yangilash, ularni modernizatsiya qilish, xorijiy investitsiyalar va grantlarni jalb etish, shuningdek, xalqaro tashkilotlarning kreditlaridan foydalanishda ko‘maklashadi va ular bo‘yicha maqsadli dasturlarni ishlab chiqadi;
 nashriyot-matbaa sohasida texnik tartibga solish, shuningdek, texnik hujjatlashtirishning me’yoriy hujjatlarini ishlab chiqadi, nashriyot-matbaa mahsulotlarini standartlashtirish, sertifikatlashtirish masalalarida metodik yordam ko‘rsatadi;
 ommaviy axborot vositalari, axborot almashish, nashriyot-matbaa va axborot-kutubxona faoliyati sohasida ilmiy tadqiqotlarni joriy etish va qo‘llab-quvvatlashda qatnashadi;
 xorijiy davlatlarning ommaviy axborot vositalari, nashriyot-matbaa va axborot-kutubxona faoliyati sohasidagi tajribasini o‘rganadi, kelgusida ularni tatbiq qilish bo‘yicha tavsiyalar ishlab chiqadi;
 Agentlik vakolatiga kiruvchi masalalar bo‘yicha ommaviy axborot vositalariga maslahat yordamini ko‘rsatadi, ularning texnologik va mazmunan rivojlanishiga ko‘maklashadi;
 noshirlik faoliyatini litsenziyalash, ommaviy axborot vositalari va matbaa korxonalarini ro‘yxatdan o‘tkazish, shuningdek, ularni, shu jumladan davlat-xususiy sheriklik shaklida rivojlantirish masalalarida tadbirkorlik subyektlariga axborot, tashkiliy, metodik va maslahat yordamini taqdim etadi;
 kitob nashr etishda, elektron va audio kitoblar yaratishda mualliflik huquqlari buzilishini oldini olish yuzasidan choralar ko‘radi, nashriyotlar, elektron va audio kitoblar yaratish faoliyatini amalga oshiruvchi subyektlar faoliyatida qonunbuzarliklarni aniqlash va bartaraf etish, respublika hududida noshirlik-matbaa faoliyati sohasida kontrafakt mahsulotlar tayyorlanishi, nashr qilinishi va sotilishini bartaraf qilish borasida huquqni muhofaza qiluvchi, bojxona, soliq va boshqa davlat organlari bilan o‘zaro hamkorlik qiladi;
 ommaviy axborot vositalari va respublika axborot makonining boshqa ishtirokchilari tomonidan ommaviy axborot vositalari, nashriyot-matbaa faoliyati sohasidagi qonun hujjatlariga, litsenziya va ruxsatnoma talablari va shartlariga rioya etilishi ustidan monitoringini amalga oshiradi;
 O‘zbekistonning televizion ko‘rsatuvlari va radioeshittirishlarini tarqatish, shuningdek, mamlakat axborot tizimlarini dunyo axborot tarmoqlariga integratsiyalash masalalari yuzasidan xorijiy davlatlarning vakolatli organlari bilan o‘tkaziladigan muzokaralarda qatnashadi;
 noshirlik faoliyatini amalga oshirish shartlari va litsenziya talablarini ishlab chiqadi;
 yuridik shaxslarga noshirlik faoliyatiga litsenziya berishni amalga oshiradi;
 O‘zbekiston Respublikasida ro‘yxatdan o‘tgan matbaa korxonalarining Yagona davlat reyestrini yuritish tartibini o‘rnatadi va uning yuritilishini ta’minlaydi;
 noshirlik faoliyatiga litsenziya berish to‘g‘risidagi materiallarni ko‘rib chiqish uchun ishchi guruhi tuzadi;
 noshirlik faoliyatiga litsenziya berish, ushbu litsenziyani to‘xtatib turish yoki tugatish, shuningdek, bekor qilish va qayta rasmiylashtirish yuzasidan qaror qabul qiladi;
 litsenziya oluvchi tomonidan noshirlik faoliyati sohasida litsenziya talablari va shartlariga, shu jumladan kitob-daftar, matbaa va kanselyariya mahsulotlarini nashr etishda o‘rnatilgan sifat standartlariga rioya etilishi ustidan tizimli nazorat olib boradi;
 O‘zbekiston Respublikasida faoliyat ko‘rsatuvchi nashriyotlarning davlat reyestrini yuritish tartibini o‘rnatadi va uning yuritilishini ta’minlaydi;
 ommaviy axborot vositalari va matbaa korxonalarini ro‘yxatdan o‘tkazadi;
 O‘zbekiston Respublikasida ro‘yxatdan o‘tkazilgan ommaviy axborot vositalarining yagona reyestrini yuritish tartibini o‘rnatadi va uning yuritilishini ta’minlaydi;
 axborot siyosatini amalga oshirish bo‘yicha O‘zbekiston Respublikasining qonunlari, O‘zbekiston Respublikasi Prezidenti va Vazirlar Mahkamasining hujjatlari, shuningdek, davlat organlari va boshqa tashkilotlarning ba’zi hujjatlari loyihalarini o‘z vakolatlari doirasida ishlab chiqadi, kelishadi va kiritadi;
 axborot sohasini davlat tomonidan qo‘llab-quvvatlash bo‘yicha, shu jumladan ommaviy axborot vositalari, matbuot, noshirlik-matbaa va axborot-kutubxona faoliyatini rivojlantirish choralarini samarali amalga oshirish uchun normativ-huquqiy bazani tizimli tahlil qiladi va uni takomillashtirish yuzasidan takliflar tayyorlaydi;
 o‘z vazifalarini bajarishda Axborot muhitini rivojlantirish bo‘yicha jamoatchilik kengashi faoliyati doirasida media-bozor ishtirokchilari, axborot sohasidagi nohukumat tashkilotlar, ommaviy axborot vositalari sohasidagi atoqli milliy va xorijiy mutaxassislar, jurnalistlar, blogerlar, boshqa mutaxassislar bilan hamkorlik qiladi;
 3) axborot sohasidagi qonun hujjatlarini qo‘llash amaliyotini umumlashtirish, ommaviy axborot vositalari, matbuot, noshirlik-matbaa va axborot-kutubxona faoliyatining rivojlanishini davlat tomonidan qo‘llab-quvvatlash sohasidagi normativ-huquqiy hujjatlar loyihalarini ilgari surish va ishlab chiqish borasida:
 ommaviy axborot vositalari, matbuot, noshirlik-matbaa va axborot-kutubxona sohasidagi me’yoriy-huquqiy hujjatlarning bajarilishi ustidan monitoringni ta’minlaydi;
 matbaa sohasidagi so‘nggi yutuqlar va xorijiy davlatlarning ilg‘or tajribalarini inobatga olgan holda maktab darsliklari, o‘quv qo‘llanmalar va kitob-daftar mahsulotlarini bezatish va nashr qilish standartlari, texnik reglamentlari va sanitar me’yorlarini ishlab chiqadi;
 ekspert jamoatchiligi bilan hamkorlikda ommaviy kommunikatsiyalar, matbuot, noshirlik, matbaa va axborot-kutubxona faoliyati sohasini yaxshilashga qaratilgan qonunchilikni takomillashtirish bo‘yicha takliflarni ishlab chiqadi va O‘zbekiston Respublikasi Prezidentiga ko‘rib chiqish uchun kiritadi.
 4) davlat organlari va boshqa tashkilotlarga ular faoliyatining ochiqligini ta’minlashda, davlat xizmatchilariga ommaviy axborot vositalari bilan ochiq, ommaviy o‘zaro hamkorlik qilish madaniyatini singdirishda, shu jumladan, ularning matbuot xizmatlari (jamoatchilik bilan ishlash bo‘yicha bo‘linmalari) faoliyatini muvofiqlashtirish va uslubiy jihatdan ta’minlash orqali ko‘maklashish borasida:
 davlat organlari va boshqa tashkilotlarning matbuot xizmatlari (jamoatchilik bilan ishlash bo‘yicha bo‘limlari) faoliyatini muvofiqlashtiradi va metodik ta’minlaydi;
 davlat organlari va boshqa tashkilotlar matbuot xizmatlari o‘zaro hamkorligining muvofiqlashtiruvchi mexanizmini Agentlik rahbarligi ostida shakllantirish, shu jumladan davlat tuzilmalari rahbarlarining mass-media bilan yaqindan hamkorlik qilishi amaliyotini joriy etish choralarini ishlab chiqadi va qabul qiladi;
 zimmasiga yuklatilgan vazifalar sifatli bajarilishini ta’minlash maqsadida davlat organlari va boshqa tashkilotlar matbuot xizmatlarining maqomini mustahkamlash va ularning shtatlari sonini lozim darajagacha kengaytirish bo‘yicha choralarni taklif qiladi;
 vazirlik va idoralarning matbuot xizmatlari tomonidan sifatli axborot va tahliliy materiallarni tizimli va tezkor ravishda tayyorlash, olib borilayotgan islohotlarning mazmun-mohiyatini sodda tilda tushuntirish uchun ommaviy axborot vositalaridan keng foydalanish, ommaviy axborot vositalari bilan hamkorlikni mustahkamlash, shuningdek, O‘zbekiston Respublikasining xorijiy mamlakatlardagi vakolatxonalarini hamda xorijiy davlatlarning O‘zbekistondagi diplomatik vakolatxonalarini materiallar bilan ta’minlash jarayonlarini muvofiqlashtiradi;
 davlat organlari va boshqa tashkilotlar matbuot xizmati xodimlari tomonidan ommaviy axborot vositalari va boshqa fuqarolik jamiyati institutlariga axborot taqdim qilishning zamonaviy kanallari va usullaridan foydalanish maqsadida yetakchi mahalliy va xorijiy mutaxassislarni ta’lim treninglari va seminarlarni o‘tkazish uchun jalb etgan holda ularning malakasini oshirish, ko‘nikmalarini va ish uslubini yaxshilash masalalarini muvofiqlashtiradi;
 mass-media bilan hamkorlik qilish uchun davlat organlari rahbarlarining salohiyatini va tayyorgarlik darajasini oshirish masalasida davlat organlari va boshqa tashkilotlar harakatlarining uyg‘unligi, muvofiqligi va tezkorligini ta’minlaydi;
 davlat organlari va boshqa tashkilotlar faoliyatining ochiqlik darajasini, tadbirkorlik subyektlari va fuqarolarning ma’lumotlarni olish imkoniyatini tizimli tahlil qiladi, ularning samarali hamkorligini kuchaytirish choralarini belgilaydi;
 milliy va xorijiy ommaviy axborot vositalari uchun davlat organlari va boshqa tashkilotlar rahbarlari tomonidan muntazam asosda, shu jumladan, tarmoq komplekslari, vazirliklar va idoralar, Qoraqalpog‘iston Respublikasi Jo‘qorg‘i Kengesi raisi, viloyatlar va Toshkent shahri hokimlari, mutaxassislar va tadbirkorlar ishtirokida olib borilayotgan islohotlarning dolzarb jihatlari, investitsiya loyihalariga bag‘ishlangan brifinglar, matbuot anjumanlari, davra suhbatlarini o‘tkazish amaliyotini keng joriy qilish uchun sharoitlar yaratadi;
 davlat organlari va boshqa tashkilotlarning axborot resurslari, shu jumladan, mashhur ijtimoiy tarmoqlar va mobil ilovalar singari Internet tarmog‘idagi veb-resurslarini rivojlantirish, ularning faoliyat sohasiga taalluqli matnli, foto-, audio-, video- va boshqa axborot materiallarining ma’lumotlar bankini shakllantirish va yuritishda ko‘maklashadi;
 ommaviy axborot vositalari orqali davlat organlari va boshqa tashkilotlar faoliyati ustidan samarali jamoat nazoratini o‘rnatish bo‘yicha choralarni taklif etadi;
 5) mamlakatimizda amalga oshirilayotgan keng miqyosli islohotlarni, investitsiyalar kiritish va ishbilarmonlik muhitini yaxshilash uchun yaratilgan qulay sharoitlarni, avvalo xorijiy ishbilarmon doiralar, tadbirkorlar, salohiyatli investorlar, davlat va jamoat arboblari orasida targ‘ib etish va keng xabardor qilish masalalarida davlat organlari va boshqa tashkilotlar, shuningdek, O‘zbekiston Respublikasining xorijdagi diplomatik vakolatxonalari bilan o‘zaro hamkorlik qilish borasida;
 davlat organlari va boshqa tashkilotlarning iqtisodiyotning muhim tarmoqlarida va respublika mintaqalari kesimida ijtimoiy-iqtisodiy va ijtimoiy-siyosiy islohotlar, investitsiya loyihalarining amalga oshirilishi haqida jamoatchilik va xorijiy auditoriyani keng xabardor qilish bo‘yicha faoliyatini muvofiqlashtiradi;
 bajariladigan ishlarning oyma-oy rejasi va jalb etilgan investitsiyalar hajmi, investitsiyalar jalb qilinayotgan sohalar, o‘zlashtirilgan investitsiyalar ko‘lami, ishlab chiqarishni mahalliylashtirish bosqichlari, loyihalarning eksport hajmini oshirishga, tarmoq yoki mintaqa rivojiga ta’siri, loyihalarni ro‘yobga chiqarish kafolatlari, ularning raqobatda ustunliklari va boshqalarni o‘z ichiga olgan tarmoq islohotlarining, amalga oshirilayotgan har bir investitsiya loyihasining asosiy parametrlari haqidagi batafsil va sifatli bezatilgan, jumladan, xorijiy tillarga bexato tarjima qilingan ma’lumotlarni o‘zida jamlagan Internet tarmog‘idagi axborot resurslarini davlat organlari va boshqa tashkilotlar tomonidan tayyorlash bo‘yicha ishlarning muvofiqlashtirilishini ta’minlaydi;
 manfaatdor vazirlik va idoralar, boshqa tashkilotlar bilan birgalikda va davlat hamda nodavlat ommaviy axborot vositalari, blogerlarni jalb etgan holda O‘zbekiston Respublikasida amalga oshirilayotgan islohotlar, investitsiya loyihalarining axborot ta’minoti bo‘yicha turli dasturlarni ishlab chiqadi;
 6) tarmoq korxonalarining moddiy-texnik bazasini rivojlantirish va mustahkamlash, shuningdek, zamonaviy standartlashtirish va sertifikatlashtirish tizimlari, innovatsion g‘oyalar va texnologiyalarni joriy etish bo‘yicha chora-tadbirlar ishlab chiqish va amalga oshirish borasida:
 har tomonlama tahlil asosida texnik-texnologik bazani yanada rivojlantirish, nashriyot va matbaa sektorining texnik reglamentlari va amaldagi narx shakllantirish standartlari (smetasi)ni, ushbu sohada standartlashtirish va sertifikatlashtirishni takomillashtirish bo‘yicha takliflar va uslubiy tavsiyalar ishlab chiqadi;
 idoraviy bo‘ysunuvidagi tashkilotlarning amaldagi moddiy-texnik bazasini xatlovdan o‘tkazadi va asoslantirilgan hisob-kitoblarga ko‘ra uni takomillashtirish va modernizatsiya qilish bo‘yicha takliflar kiritadi;
 idoraviy bo‘ysunuvidagi tashkilotlarga moliyaviy yuklamalarni kamaytirish uchun ularning ishlab chiqarish bo‘limlariga ilg‘or texnologik yechimlarni joriy etish imkoniyatini, shu jumladan, joylarga borib chuqur o‘rganadi;
 7) kitob nashr etish, elektron va audio kitoblar yaratish, kitob mutolaasi madaniyatini oshirish, xorijda o‘zbek adabiyotini ommalashtirish borasida:
 maktabgacha ta’lim, xalq ta’limi, oliy va o‘rta maxsus ta’lim tizimi uchun darsliklar va o‘quv qo‘llanmalari tayyorlash hamda nashr etilishini tashkil etishni ta’minlaydi;
 jamiyatda mutolaa madaniyatini tizimli asosda ilgari surish va ushbu maqsadda, ayniqsa, yoshlar o‘rtasida respublika tanlovlarini o‘tkazish, o‘sib kelayotgan avlodni intellektual va ma’nan yetuk qilib tarbiyalashda kitobning o‘rni va ahamiyatini oshirish bo‘yicha takliflar tayyorlaydi;
 elektron va audio kitoblarni ishlab chiqarish, ularni ommalashtirish bo‘yicha ta’sirchan choralar ishlab chiqish, shuningdek, ushbu mahsulotni maqbul narxlarda sotish mexanizmlarini yo‘lga qo‘yish borasidagi takliflarni tayyorlashda ishtirok etadi;
 davlat organlariga qarashli kutubxonalar kitob fondini, shuningdek, axborot-kutubxona muassasalarini ilmiy, ensiklopedik, badiiy adabiyotlar bilan tizimli ravishda boyitib borish bo‘yicha takliflarni tayyorlaydi;
 ijtimoiy ahamiyatga ega adabiyotlarni chiqarishga doir davlat maqsadli dasturlarini ishlab chiqadi va amalga oshiradi;
 milliy va jahon adabiyotining eng sara namunalarini nashr qilishga qaratilgan iqtisodiy-moliyaviy loyihalar tayyorlanishini tashkillashtiradi, ularni moliyalashtirish, shuningdek, aholining ijtimoiy-siyosiy va ilmiy-ommabop adabiyotlarga bo‘lgan talabini qondirish tizimini yo‘lga qo‘yadi;
 o‘zbek adabiyotini targ‘ib qilish, xalqaro bozorlarda milliy adabiyot va kitob mahsulotlarining nufuzini oshirishda ishtirok etadi;
 milliy adabiyotimizning eng sara asarlarini chet tillarga tarjima qilish bo‘yicha aniq mexanizmlarni ishlab chiqishni amalga oshiradi, chet el adabiyotini o‘zbek tiliga tarjima qilishni tashkillashtiradi, ularni moliyalashtirish, sifatli chop etish va tarqatish tizimini yo‘lga qo‘yadi;
 o‘zbek tilida ilmiy-texnik, badiiy adabiyotlar, turli yo‘nalishlardagi ensiklopediyalar va ma’lumotnomalarni, shu jumladan, lotin yozuvida nashr etishni yanada kengaytirish bo‘yicha aniq choralarni ishlab chiqishda ishtirok etadi;
 yosh avlodning ma’naviy-axloqiy tarbiyasiga salbiy ta’sir ko‘rsatuvchi, madaniy va milliy qadriyatlarga zid, mazmunan sifatsiz kitoblar nashr qilinishining oldini oladi;
 8) jurnalistlar hamda ommaviy axborot vositalari, matbuot, noshirlik-matbaa va axborot-kutubxona korxonalari xodimlarini tayyorlash va ularning malakasini oshirishga qaratilgan kompleks chora-tadbirlarni amalga oshirish, shuningdek, tarmoqning muhandislik-texnik mutaxassislarini tayyorlashda ko‘maklashish, ularning ijtimoiy va huquqiy himoyasini ta’minlash borasida:
 milliy mass-medianing kadrlari salohiyatini, ularning Markaziy Osiyo axborot makonidagi raqobatbardoshligini oshirish bo‘yicha takliflarni ishlab chiqadi;
 jurnalist kadrlarning salohiyatini oshirish bo‘yicha faoliyatni tashkillashtiradi va muvofiqlashtiradi, ushbu maqsadlarda o‘quv treninglari, seminarlar va boshqa tadbirlarni o‘tkazish uchun yetakchi mahalliy va xorijiy mutaxassislarni jalb etadi;
 ommaviy axborot vositalari, nashriyot-matbaa va kutubxona faoliyati sohasi tashkilotlari uchun kadrlarni tayyorlash va taqsimlash masalalarida davlat boshqaruvi organlari, o‘quv muassasalari bilan hamkorlik qiladi;
 Agentlik tizimiga kiruvchi tashkilotlarning mutaxassislarini tayyorlash, qayta tayyorlash va malakasini oshirishni ta’minlaydi;
 Agentlik ishchilarini kasbiy attestatsiyadan o‘tkazish tizimini rivojlantirishga ko‘maklashadi, o‘z xodimlarini kasbiy attestatsiyadan o‘tkazadi;
 ommaviy axborot vositalari, nashriyot-matbaa va kutubxona faoliyatiga oid me’yoriy-huquqiy va texnik hujjatlarni e’lon qiladi;
 9) axborot xavfsizligini ta’minlashda ishtirok etish hamda axborot sohasidagi xatar va tahdidlarga qarshi o‘z vaqtida va munosib ravishda kurashish choralarini ko‘rish borasida:
 ommaviy axborot vositalari tomonidan ishlab chiqarish va nashr qilish, telekanal, radiokanal, teledastur va radiodasturlar namoyishi, shuningdek, axborot-telekommunikatsiya tarmoqlari, jumladan, Internet tarmog‘i orqali axborot tarqatish jarayoniga bolalarni ularning sog‘lig‘iga salbiy ta’sir ko‘rsatuvchi ma’lumotlardan himoya qilish borasidagi O‘zbekiston Respublikasi qonun hujjatlarining talablariga rioya etilishini monitoring qiladi;
 fuqarolarning axborot tizimida mavjud bo‘lgan shaxsiy sirlar va shaxsiy ma’lumotlar maxfiyligining saqlanishiga bo‘lgan konstitutsiyaviy huquqlarini ta’minlashga ko‘maklashadi;
 aholini turli axborot tahdidlaridan samarali himoyalash maqsadida mamlakatda va xorijda ijtimoiy-siyosiy, ijtimoiy-iqtisodiy, madaniy-gumanitar va boshqa sohalardagi muhim voqealarni yoritish bo‘yicha faoliyatni tashkillashtiradi va muvofiqlashtiradi;
 mamlakatda ro‘y berayotgan ijtimoiy-siyosiy va ijtimoiy-iqtisodiy jarayonlarni faol va sifatli yoritish, aholining huquqiy madaniyatini oshirish, uning fuqarolik pozitsiyasini mustahkamlash masalalarida ommaviy axborot vositalariga ko‘maklashadi;
 O‘zbekiston Respublikasining ichki va tashqi siyosati haqida aholiga va dunyo jamoatchiligiga ishonchli ma’lumotni o‘z vaqtida, sifatli va xolis yetkazish uchun milliy ommaviy axborot vositalarining xalqaro axborot makonida qatnashishiga va o‘z imkoniyatlarini kengaytirishiga yordam beradi;
 10) Agentlik vakolatiga taalluqli masalalar bo‘yicha xalqaro hamkorlikni tashkil etish borasida:
 ommaviy axborot, noshirlik, matbaa va axborot-kutubxona faoliyati sohasida tajriba almashish bo‘yicha hamkorlikni yo‘lga qo‘yadi, ma’muriyatchilikning ushbu yo‘nalishlardagi xalqaro tajribasidan foydalanadi;
 mamlakatni so‘z erkinligini ta’minlash nuqtai nazaridan baholovchi turli xalqaro reyting tuzilmalari bilan hamkorlik bo‘yicha takliflarni ishlab chiqadi;
 ommaviy axborot, noshirlik, matbaa va axborot-kutubxona faoliyati sohasida O‘zbekiston Respublikasi hududida bo‘lib o‘tadigan tanlovlar, ko‘rgazmalar, anjumanlar, festivallar, konferensiyalar va boshqa, shu jumladan, xalqaro tadbirlarning tashkillashtirilishi va o‘tkazilishini ta’minlaydi, ularni o‘tkazish tartibini belgilaydi;
 elektron kataloglar, kutubxonalar yaratish va ulardan ommaviy foydalanish imkoniyatlarini ochish bo‘yicha xalqaro hamkorlikni rivojlantirishga ko‘maklashadi;
 O‘zbekistonning xalqaro telekommunikatsiya tarmoqlariga qo‘shilishi yuzasidan o‘zaro muvofiqlashgan siyosat, qoidalar va tartib-taomillarni ishlab chiqishda ishtirok etadi;
 o‘zbek adabiyotini xorijda ommalashtirishga qaratilgan xalqaro festival va bayramlarni tashkillashtirish masalalarida xalqaro va jamoat tashkilotlari bilan hamkorlik qiladi, mahalliy nashriyotlarga o‘z mahsulotlarini xalqaro kitob bozorida ilgari surishga yordamlashadi;
 ommaviy kommunikatsiyalar, noshirlik, matbaa, axborot-kutubxona faoliyati sohasida xalqaro hamkorlikni o‘rnatilgan tartibda amalga oshiradi, o‘z vakolati doirasida xorijiy davlatlarning tegishli organlari va xalqaro tashkilotlar bilan xalqaro shartnomalar tuzadi.
 13. Agentlik hududiy boshqarmalarining asosiy vazifalariga quyidagilar kiradi:
 ommaviy axborot vositalari, noshirlik-matbaa va axborot-kutubxona faoliyati, media-bozorning hududiy sohalari rivojlanish darajasini tizimli tahlil qilish, mavjud muammolarni aniqlash;
 mintaqaviy ommaviy axborot vositalari, noshirlik-matbaa va axborot-kutubxona faoliyati sohalarining hududiy subyektlari salohiyatini yuksaltirish, mutolaa madaniyatini oshirish;
 hududiy davlat organlari va boshqa tashkilotlarning matbuot xizmatlari (jamoatchilik bilan ishlash bo‘limlari) faoliyatini tahlil qilish va uni rivojlantirish bo‘yicha takliflar ishlab chiqish, ommaviy axborot vositalari va fuqarolik jamiyatining boshqa institutlari bilan ommaviy hamkorlikni yo‘lga qo‘yish doirasida ular faoliyatining ochiqligini ta’minlash;
 hududlarning ijtimoiy-iqtisodiy rivojlanishi, investitsiyaviy imkoniyatlari, biznes yuritish uchun yaratilgan qulay shart-sharoitlar to‘g‘risida, avvalo, xorijiy ishbilarmon doiralarni, salohiyatli investorlarni keng xabardor qilish bo‘yicha hududiy davlat organlari va boshqa tashkilotlar bilan o‘zaro hamkorlik qilish choralarini ishlab chiqish;
 ommaviy kommunikatsiya, noshirlik-matbaa va axborot-kutubxona faoliyati sohasining hududiy subyektlariga aniqlangan qonunchilik talablari buzilishi yuzasidan, shu jumladan, hududiy davlat organlari va boshqa tashkilotlarga o‘z faoliyatining ochiqligini ta’minlash bo‘yicha ogohlantirish, xulosa va ko‘rsatmalar berish uchun takliflar kiritish;
 faoliyatni ro‘yxatga olish va litsenziyalash masalalarida hududiy ommaviy axborot vositalari, shuningdek, nashriyot va matbaa korxonalarining faoliyatini muvofiqlashtirish;
 ommaviy axborot vositalari, nashriyot-matbaa va axborot-kutubxona sohasi xodimlarini tayyorlash, malakasini oshirish hamda ularning ijtimoiy va huquqiy jihatdan himoya qilinishini ta’minlash bo‘yicha chora-tadbirlar ishlab chiqish.
 14. Agentlikning hududiy boshqarmalari zimmasiga yuklatilgan asosiy vazifalarga muvofiq quyidagi funksiyalarni amalga oshiradi:
 a) ommaviy axborot vositalari, noshirlik-matbaa va axborot-kutubxona faoliyati, media-bozorning hududiy sohalari rivojlanish darajasini tizimli tahlil qilish, mavjud muammolarni aniqlash borasida:
 hududiy ommaviy axborot vositalari (matbuot, televideniye, radio, elektron-OAV, axborot agentliklari), nashriyot, matbaa va axborot-kutubxona tuzilmalarining holatini baholash hamda rivojlantirish va/yoki maqbullashtirish bo‘yicha kompleks harakatlar rejasini ishlab chiqish maqsadida ularni mufassal tahlil qiladi;
 yoritish hamda hududiy davlat va nodavlat ommaviy axborot vositalari faoliyatining muammolarini ko‘rib chiqadi;
 hududiy ommaviy axborot vositalari, noshirlik-matbaa va axborot-kutubxona faoliyati sohasi, hududiy media-bozorning holati bo‘yicha Agentlik rahbariyatiga kiritish uchun tahliliy materiallar tayyorlaydi;
 b) mintaqaviy ommaviy axborot vositalari, noshirlik-matbaa va axborot-kutubxona faoliyati sohalarining hududiy subyektlari salohiyatini yuksaltirish, mutolaa madaniyatini oshirish borasida:
 axborot sohasida mavjud muammolarni muhokama qilish va tegishli qarorlarni ishlab chiqish uchun yetakchi bosma va elektron ommaviy axborot vositalarining ta’sischilari va tahririyatlari, ommabop veb-resurslar va blogerlar bilan o‘zaro manfaatli hamkorlikning barqaror mexanizmlarini yaratadi;
 hududiy davriy nashrlarning jozibadorligini oshirish, ularning moliyaviy holatini yaxshilash bo‘yicha kompleks choralar ishlab chiqadi;
 bosma va elektron ommaviy axborot vositalari sohasida ijtimoiy ahamiyatga ega loyihalarni ishlab chiqish va tarqatish bilan shug‘ullanayotgan tashkilotlarni qo‘llab-quvvatlaydi;
 bosma va elektron ommaviy axborot vositalari sohasida ijtimoiy ahamiyatga ega bo‘lgan loyihalarni ishlab chiquvchi va tarqatuvchi tashkilotlarga ko‘maklashadi;
 hududiy ommaviy axborot vositalari va ularning jurnalistlari huquqlari, erkinliklari va manfaatlarini muhofaza qilish, shuningdek, yuridik va jismoniy shaxslarni hududiy ommaviy axborot vositalari orqali noxolis, ishonchsiz va normativ-huquqiy hujjatlar bilan taqiqlangan axborotlar tarqatilishidan himoya qilishda ko‘maklashadi;
 ommaviy axborot vositalari mahsulotlarini tarqatish sohasida sog‘lom raqobatni rivojlantirish bo‘yicha takliflarni ishlab chiqadi;
 noshirlik va matbaa faoliyati bilan shug‘ullanuvchi tashkilotlar va yakka tadbirkorlarni qo‘llab-quvvatlashga qaratilgan chora-tadbirlarni ishlab chiqadi va amalga oshiradi;
 matbaa uskunalarini yangilash, ularni modernizatsiya qilish, xorijiy investitsiyalar va grantlarni jalb etish bo‘yicha maqsadli dasturlarni amalga oshirishda qatnashadi;
 nashriyot va matbaa sektorining matbaa mahsulotlarini standartlashtirish, sertifikatlashtirish masalalarida metodik yordam ko‘rsatadi, hududiy ommaviy axborot vositalarini texnologik rivojlantirish va mazmunan boyitish bo‘yicha maslahat va uslubiy yordam ko‘rsatadi;
 hududlarda mutolaa madaniyatini tizimli asosda ilgari surish va ushbu maqsadda, ayniqsa, yoshlar o‘rtasida tanlovlar o‘tkazish, o‘sib kelayotgan avlodni intellektual va ma’nan yetuk qilib tarbiyalashda kitobning o‘rni va ahamiyatini oshirish bo‘yicha takliflar tayyorlaydi;
 hududiy davlat organlariga qarashli kutubxonalar kitob fondini, shuningdek, axborot-kutubxona muassasalarini ilmiy, ensiklopedik, badiiy adabiyotlar bilan tizimli ravishda boyitib borish bo‘yicha takliflarni tayyorlaydi;
 yosh avlodning ma’naviy-axloqiy tarbiyasiga salbiy ta’sir ko‘rsatuvchi, madaniy va milliy qadriyatlarga zid, mazmunan sifatsiz kitoblar nashr qilinishining oldini oladi;
 intellektual mulk sohasida qonunbuzarliklarni aniqlash va ularning oldini olish, respublika hududida kontrafakt mahsulotlar aylanishini bartaraf qilish borasida huquqni muhofaza qiluvchi, bojxona, soliq va boshqa davlat organlari bilan o‘zaro hamkorlik qiladi;
 v) hududiy davlat organlari va boshqa tashkilotlarning matbuot xizmatlari (jamoatchilik bilan ishlash bo‘limlari) faoliyatini tahlil qilish va uni rivojlantirish bo‘yicha takliflar ishlab chiqish, ommaviy axborot vositalari va fuqarolik jamiyatining boshqa institutlari bilan ommaviy hamkorlikni yo‘lga qo‘yish doirasida ular faoliyatining ochiqligini ta’minlash borasida:
 hududiy davlat organlari va boshqa tashkilotlar faoliyatining ochiqlik darajasini, tadbirkorlik subyektlari va fuqarolarning ma’lumotlarni olish imkoniyatini tizimli tahlil qiladi, ularning samarali hamkorligini kuchaytirish choralarini belgilaydi;
 hududiy davlat organlari rahbarlarining mass-media bilan o‘zaro hamkorlik qilishi uchun ularning salohiyati va tayyorgarlik darajasini oshirishda hududiy davlat tuzilmalari va ommaviy axborot vositalarining harakatlari muvofiqligi va tezkorligini ta’minlaydi;
 mulkchilik shaklidan qat’i nazar, ommaviy axborot vositalariga rasmiy axborotlarni olishda teng huquqlar berilishini ta’minlaydi;
 hududiy davlat tuzilmalari rahbarlari tomonidan milliy va xorijiy ommaviy axborot vositalari uchun brifinglar va matbuot anjumanlari o‘tkazishni keng amaliyotga joriy etish uchun shart-sharoit yaratadi;
 hududiy davlat organlari matbuot xizmatlari tomonidan sifatli axborot va tahliliy materiallarni tizimli va tezkor tayyorlash jarayonlarini, amalga oshirilayotgan ijtimoiy-iqtisodiy va investitsion loyihalarning mohiyati va mazmunini sodda tilda tushuntirish uchun ommaviy kommunikatsiyalarning turli kanallaridan keng foydalanish, ommaviy axborot vositalari bilan hamkorlikni mustahkamlashni nazorat qiladi;
 hududiy axborot resurslarining rivojlanishi, shu jumladan, Internet tarmog‘idagi veb-resurslar, ommabop ijtimoiy tarmoqlar va mobil ilovalar, hududiy davlat organlari faoliyati sohasiga aloqador matn, foto-, audio-, video- va boshqa axborot materiallarining ma’lumotlar bankini shakllantirish va yuritilishini nazorat qilishni ta’minlaydi;
 hududiy davlat organlari matbuot xizmatlariga yuklangan axborot vazifalarini sifatli ta’minlash maqsadida ularning maqomini zarur darajada mustahkamlash va shtat birliklarini kengaytirish bo‘yicha chora-tadbirlar ishlab chiqadi;
 ommaviy axborot vositalari va boshqa fuqarolik jamiyati institutlariga axborot taqdim etish usullari va zamonaviy kanallardan foydalanish maqsadida hududiy davlat organlari matbuot xizmatlari xodimlarining malakasini oshirish, ko‘nikma va ish uslublarini yaxshilash masalalarini muvofiqlashtiradi;
 “Elektron hukumat” tizimini rivojlantirish va aholi, tadbirkorlik subyektlarining davlat axborot resurslariga va interaktiv xizmatlarga keng kirib borishini ta’minlash, shu jumladan, qishloq joylarda ro‘yxatni kengaytirish va ularning sifatini yaxshilashda ishtirok etadi;
 hududiy davlat organlari faoliyati ustidan ommaviy axborot vositalari orqali samarali jamoatchilik nazoratini o‘rnatish bo‘yicha chora-tadbirlarni taklif qiladi;
 g) hududlarning ijtimoiy-iqtisodiy rivojlanishi, ularning investitsion imkoniyatlari, biznes yuritish uchun yaratilgan qulay shart-sharoitlar to‘g‘risida, avvalambor, xorijiy ishbilarmonlar doiralari, salohiyatli investorlarni keng xabardor qilish masalasida hududiy davlat organlari va boshqa tashkilotlar bilan o‘zaro hamkorlik bo‘yicha chora-tadbirlarni ishlab chiqish sohasida:
 respublika hududlari kesimida investitsion loyihalar, ijtimoiy-iqtisodiy va ijtimoiy-siyosiy islohotlarning amalga oshirilishi haqida mahalliy va xorijiy auditoriyani keng miqyosda xabardor qilish bo‘yicha hududiy davlat organlari va boshqa tashkilotlarning faoliyatini muvofiqlashtiradi;
 mutaxassislar va tadbirkorlar ishtirokida muntazam ravishda hududiy davlat tuzilmalari rahbarlari tomonidan mass-media uchun amalga oshirilayotgan islohotlar va investitsion loyihalarning muhim jihatlariga bag‘ishlangan brifinglar hamda matbuot anjumanlar o‘tkazib turilishini nazorat qiladi;
 bajariladigan ishlarning oyma-oy rejasi va jalb etilgan investitsiyalar hajmi, investitsiyalar jalb qilinayotgan sohalar, o‘zlashtirilgan investitsiyalar ko‘lami, ishlab chiqarishni mahalliylashtirish bosqichlari, loyihalarning eksport hajmini oshirishga, tarmoq yoki mintaqa rivojiga ta’siri, loyihalarni ro‘yobga chiqarish kafolatlari, ularning raqobatda ustunliklari va boshqalarni o‘z ichiga olgan tarmoq islohotlarining, amalga oshirilayotgan har bir investitsiya loyihasining asosiy parametrlari haqidagi batafsil va sifatli bezatilgan, jumladan xorijiy tillarga bexato tarjima qilingan ma’lumotlarni o‘zida jamlagan Internet tarmog‘idagi axborot resurslarini davlat organlari va boshqa tashkilotlar tomonidan tayyorlash bo‘yicha ishlarning muvofiqlashtirilishini ta’minlaydi;
 hududiy davlat organlari, boshqa tashkilotlar bilan birgalikda va davlat hamda nodavlat ommaviy axborot vositalari, blogerlarni jalb etgan holda hududlarda amalga oshirilayotgan islohotlar, investitsiya loyihalarining axborot ta’minoti bo‘yicha turli dasturlarni ishlab chiqadi.
 d) hududiy ommaviy axborot vositalari, bosma, nashriyot-matbaa va axborot-kutubxona sohasi faoliyati subyektlariga, shu jumladan hududiy davlat boshqaruvi organlari va boshqa tashkilotlar faoliyatining ochiqligini ta’minlash bo‘yicha aniqlangan qonunchilik talablari buzilishi holatlari yuzasidan ogohlantirishlar, xulosalar va ko‘rsatmalarni kiritish uchun takliflar tayyorlash sohasida:
 hududiy ommaviy kommunikatsiyalar subyektlari, nashriyotlar, matbaa korxonalari faoliyatining qonunchilik normalariga muvofiqligi, litsenziyalash va ruxsat berish talablari va shartlariga amal qilishi bo‘yicha doimiy monitoring olib boradi;
 hududiy davlat organlari faoliyatining ochiqligi va jamoatchilik bilan aloqalarni ta’minlash bo‘yicha monitoring va tahlilini amalga oshiradi;
 davlat tashkilotlari ochiqligi to‘g‘risidagi qonunchilikni buzgan yoki lozim darajada bajarmayotgan hududiy davlat organlari va davlat ommaviy axborot vositalariga tavsiyalar, ogohlantirishlar, xulosalar va ko‘rsatmalar berish bo‘yicha takliflar kiritadi;
 hududiy ommaviy axborot vositalari, nashriyotlar va matbaa korxonalari tomonidan tegishli qonunchilik talablari bajarilmagan holatlarda litsenziya va ro‘yxatga olish to‘g‘risidagi guvohnomalarining amal qilishini vaqtinchalik to‘xtatib turish bo‘yicha takliflar kiritadi; 
 hududiy ommaviy axborot vositalari, nashriyotlar va matbaa korxonalari tomonidan tegishli qonunchilik talablari muntazam bajarilmagan taqdirda, ularning litsenziyalari va ro‘yxatga olish to‘g‘risidagi guvohnomalarini bekor qilish to‘g‘risida o‘rnatilgan tartibda ariza bilan sudga murojaat etish yuzasidan takliflar kiritadi;
 e) hududiy ommaviy axborot vositalari faoliyatini muvofiqlashtirish, shuningdek, nashriyot va matbaa korxonalarini ro‘yxatga olish va litsenziyalash masalalari sohasida:
 tadbirkorlik subyektlariga noshirlik faoliyatini litsenziyalashtirish, ommaviy axborot vositalari va matbaa korxonalarini ro‘yxatdan o‘tkazish masalalari bo‘yicha axborot, tashkiliy, metodik va maslahat ko‘magini taqdim etadi;
 tadbirkorlik subyektlariga noshirlik faoliyati uchun litsenziya olishda hamda ommaviy axborot vositalari va korxonalarni ro‘yxatdan o‘tkazishda zarur bo‘lgan material va hujjatlarni tayyorlash va ularni uzatishda yordam beradi;
 noshirlik faoliyati uchun litsenziya berish, mazkur litsenziyaning amal qilishini to‘xtatish yoki tugatish, shuningdek, uni bekor qilish va qayta rasmiylashtirish bo‘yicha qaror qabul qilishda ishtirok etadi;
 litsenziat tomonidan noshirlik yo‘nalishi sohasida litsenziya talablari va shartlariga, shu jumladan kitob-daftar, matbaa va kanselyariya mahsulotlarini nashr etishda belgilangan sifat standartlariga rioya qilishi ustidan tizimli nazoratni amalga oshiradi;
 O‘zbekiston Respublikasida faoliyat yurituvchi nashriyotlarning Davlat reyestrini olib borishda, O‘zbekiston Respublikasida ro‘yxatdan o‘tgan ommaviy axborot vositalari yagona reyestri, shuningdek, O‘zbekiston Respublikasida ro‘yxatdan o‘tgan matbaa korxonalarining yagona davlat reyestrini yuritishga ko‘maklashadi;
 j) ommaviy axborot vositalari, noshirlik-matbaa va axborot-kutubxona faoliyati sohasida xodimlarni tayyorlash, malakasini oshirish hamda ularni ijtimoiy va huquqiy jihatdan himoya qilish chora-tadbirlarini ishlab chiqish sohasida.
 hududiy ommaviy axborot vositalari kadrlari salohiyatini, shuningdek, ularning raqobatbardoshligini oshirish bo‘yicha takliflar ishlab chiqadi;
 hududiy jurnalist kadrlar, nashriyot-matbaa korxonalari va axborot-kutubxona muassasalari xodimlarining salohiyatini oshirish bo‘yicha faoliyatni tashkil qiladi va muvofiqlashtiradi, shu maqsadlarda ta’lim treninglari, seminarlar va boshqa tadbirlarni o‘tkazish uchun yetakchi mutaxassislarni jalb qiladi;
 ommaviy axborot vositalari, nashriyot-matbaa va kutubxona faoliyati sohasidagi tashkilotlar uchun kadrlarni tayyorlash va taqsimlash masalalarida hududiy davlat organlari, ta’lim muassasalari bilan hamkorlik qiladi;
 ommaviy axborot vositalari, nashriyot-matbaa va kutubxona faoliyati sohasida normativ-huquqiy va texnik hujjatlarni e’lon qiladi.
 15. Agentlikning hududiy boshqarmalari to‘g‘risidagi Nizomlar Agentlik direktori tomonidan tasdiqlanadi.
 16. Agentlik o‘ziga yuklangan vazifa va funksiyalarni amalga oshirish uchun quyidagi huquqlarga ega:
 Agentlikning vakolatiga kiradigan masalalar bo‘yicha davlat va xo‘jalik boshqaruvi organlari, mahalliy davlat hokimiyati organlarining faoliyatini muvofiqlashtirish;
 Agentlikka yuklangan vazifalar va funksiyalarni bajarish bilan bog‘liq normativ-huquqiy hujjatlarning loyihalari va boshqa hujjatlarni belgilangan tartibda O‘zbekiston Respublikasi Prezidenti Administratsiyasi hamda O‘zbekiston Respublikasi Vazirlar Mahkamasiga taqdim etish;
 Agentlikning vakolatlariga kiradigan masalalarni hal qilish uchun davlat va xo‘jalik boshqaruvi organlari hamda mahalliy davlat hokimiyati organlaridan va boshqa tashkilotlardan belgilangan tartibda ma’lumotlarni so‘rash va olish;
 davlat statistika organlaridan kerakli statistik ma’lumotlarni bepul asosda olish;
 Agentlik vakolatiga kiradigan masalalar bo‘yicha metodik materiallar va tavsiyalar ishlab chiqish;
 Agentlik faoliyatini amalga oshirish doirasida ilmiy tadqiqotlar va ishlanmalar o‘tkazish uchun davlat buyurtmasiga muvofiq, loyihalarni saralash bo‘yicha tanlovlar e’lon qilish va tanlov komissiyalarini tuzish;
 ilmiy tadqiqotlarga yo‘naltirilgan budjetning moliyaviy resurslarini taqsimlashda ishtirok etish;
 davlat va xo‘jalik boshqaruvi hamda mahalliy davlat hokimiyati organlari tomonidan ommaviy kommunikatsiyalar, matbuot, noshirlik-matbaa va axborot-kutubxona faoliyati sohasida davlat va hududiy dasturlar, loyiha va tadbirlarning bajarilishini nazorat qilish hamda O‘zbekiston Respublikasi Prezidenti Administratsiyasi va O‘zbekiston Respublikasi Vazirlar Mahkamasiga ushbu masalalar bo‘yicha takliflar kiritish;
 aniqlangan qonun buzilish holatlari va Agentlik vakolatiga kiradigan boshqa masalalar bo‘yicha davlat organlari va boshqa tashkilotlarga ogohlantirish, xulosa va ijro uchun majburiy bo‘lgan taqdimnomalar kiritish;
 Agentlik vakolatiga kiradigan masalalar bo‘yicha davlat, xo‘jalik boshqaruvi va mahalliy davlat hokimiyati organlari, shuningdek, xo‘jalik birlashmalari rahbarlari va mutaxassislarini jalb qilib, belgilangan tartibda yig‘ilishlar o‘tkazish;
 O‘zbekiston Respublikasi Prezidenti topshirig‘iga ko‘ra, xalqaro tashkilotlarda mamlakat manfaatlarini ifoda etish hamda belgilangan tartibda va xalqaro huquq normalariga muvofiq, ommaviy kommunikatsiyalar, matbuot, noshirlik-matbaa va axborot-kutubxona faoliyati bo‘yicha bevosita yoki bo‘ysunuvidagi tuzilmalari orqali boshqa davlatlarning vakolatli tashkilotlari, shuningdek ilmiy institutlari bilan hamkorlik to‘g‘risida shartnomalar tuzish;
 ommaviy kommunikatsiyalar, matbuot, noshirlik-matbaa va axborot-kutubxona faoliyati sohasida kadrlarni tayyorlash, shuningdek, xodimlar malakasini oshirish maqsadida idoraviy ilmiy va o‘quv markazlarini belgilangan tartibda tashkil etish;
 ommaviy kommunikatsiyalar, noshirlik-matbaa va axborot-kutubxona faoliyati sohasidagi vazifalarni yoritish uchun belgilangan tartibda nashr faoliyatini amalga oshirish, matbuot organlarini tashkil etish, axborot materiallari, davriy nashrlar va boshqa bosma mahsulotlarni ishlab chiqish va tarqatish;
 Agentlik va idoraviy bo‘ysunuvdagi tuzilmalarning davlat mulkini bir bo‘linmadan boshqasiga o‘zining tashkiliy tuzilmasi doirasida hamda bepul foydalanish huquqi bilan belgilangan tartibda topshirish;
 binolarga xizmat ko‘rsatish, asbob-uskunalar, xo‘jalik jihozlari, avtotransport, aloqa vositalari, hisoblash, kompyuter va orgtexnikalarini saqlash va ulardan foydalanish, dasturiy ta’minotni xarid qilish uchun belgilangan tartibda shartnomalar tuzish;
 Agentlikka yuklatilgan vazifalarni bajarish doirasida davlat organlari va boshqa tashkilotlar, nodavlat notijorat tashkilotlari, tahliliy institutlar, ilmiy-ta’lim muassasalari, shuningdek, xalqaro tashkilotlar va xorijiy kompaniyalarning yuqori malakali xodimlarini jalb qilish;
 Agentlik vakolatiga kiradigan masalalar bo‘yicha O‘zbekiston Respublikasidagi xorijiy davlatlarning diplomatik vakolatxonalari va konsullik muassasalari, xalqaro tashkilotlar, xorijiy kompaniyalar bilan hamkorlikda ish yozishmalarini olib borish, tadbirlarni tashkil etish, hadli bitimlar tuzish;
 Agentlik va uning tizimidagi tarkibiy bo‘linmalar va tashkilotlarning moddiy-texnika bazasini yaxshilash bo‘yicha chora-tadbirlar ko‘rish;
 Agentlikning ijtimoiy infratuzilmasini qonun hujjatlariga muvofiq tashkil qilish va takomillashtirish, Agentlik tizimi xodimlari mehnatini rag‘batlantirish va mukofotlash yagona tizimini shakllantirish.
 Agentlik qonunchilikka muvofiq boshqa huquqlarga ham ega bo‘lishi mumkin.
 17. Agentlik zimmasiga yuklangan vazifalarning samarali amalga oshirilishi uchun mas’uldir.
 18. Agentlikning hududiy boshqarmalari:
 Qoraqalpog‘iston Respublikasi Vazirlar Kengashi, hokimliklar, davlat va xo‘jalik boshqaruvi organlarining hududiy bo‘limlari, shuningdek, boshqa tashkilotlardan o‘z zimmasiga yuklatilgan vazifalarni sifatli bajarish uchun zarur bo‘lgan axborot materiallarini so‘rab olish;
 ommaviy kommunikatsiyalar, nashriyot-matbaa va axborot-kutubxona sohasini rivojlantirish masalalarida davlat va xo‘jalik boshqaruvi organlari hududiy bo‘limlari, shuningdek, boshqa tashkilotlarning faoliyatini takomillashtirish bo‘yicha tavsiyalar berish;
 davlat va xo‘jalik boshqaruvi organlarining hududiy bo‘limlari hamda boshqa tashkilotlarning rahbarlari va mas’ul xodimlari ishtirokida majlislar o‘tkazish;
 axborot-tahliliy materiallarni tayyorlash va dasturiy hujjatlarni ishlab chiqish uchun davlat va xo‘jalik boshqaruvi organlarining hududiy bo‘limlari, shuningdek, ilmiy tashkilotlarning yuqori malakali mutaxassislarini jalb qilish huquqiga ega.
 19. Agentlikning hududiy boshqarmalari:
 qonun hujjatlari, Axborot va ommaviy kommunikatsiyalar agentligi raisi va uning o‘rinbosarlarining topshiriqlari, shuningdek, hududiy boshqarmalarga yuklangan vazifa va funksiyalarning o‘z vaqtida va sifatli bajari